ରାଜକିଶୋର ମିଶ୍ର(ଜନ୍ମ : ୧୫ ଜାନୁଆରୀ ୧୯୪୨) ଜଣେ ଓଡ଼ିଆ ସାହିତ୍ୟିକ ଓ ଶିକ୍ଷାବିତ ଅଟନ୍ତି ।[୧] ଓଡ଼ିଶା ସାହିତ୍ୟ ଏକାଡେମୀର ସଚିବ ଭାବରେ କାର୍ଯ୍ୟକରିବା ସହ ଓଡ଼ିଶା ରିଭ୍ୟୁ, ଉତ୍କଳ ପ୍ରସଙ୍ଗ ଆଦି ପତ୍ରିକାର ସମ୍ପାଦନା କରିଛନ୍ତି । ସେ ଶାରଳା ପୁରସ୍କାର ଚୟନ କମିଟିର ସମ୍ପାଦକ ଭାବରେ ମଧ୍ୟ କାର୍ଯ୍ୟ କରିଛନ୍ତି । [୨] ନବୀନ ପଟ୍ଟନାୟକ, ଓଡ଼ିଶାର ମୁଖ୍ୟମନ୍ତ୍ରୀ ହେବାର ଆଦ୍ୟବର୍ଷମାନଙ୍କରେ ରାଜକିଶୋର ତାଙ୍କର ଓଡ଼ିଆ ଶିକ୍ଷକ ଥିଲେ । ଇଂରାଜୀ ଲିପିରେ ଓଡ଼ିଆ ଲେଖା ପଢିବାର କୌଶଳ ନବୀନବାବୁଙ୍କୁ ରାଜକିଶୋର ହିଁ ଶିଖାଇଛନ୍ତି । ରେଭେନ୍ସା ମହାବିଦ୍ୟାଳୟ ଆଦି କଲେଜରେ ଜଣେ ଇଂରାଜୀ ଅଧ୍ୟାପକ ଭାବରେ କାର୍ଯ୍ୟକରି ସେବାନିବୃତ ହୋଇସାରିଛନ୍ତି । ଜ୍ୟୋତିଷଶାସ୍ତ୍ରରେ ମଧ୍ୟ ତାଙ୍କର ରୁଚି ରହିଅଛି ।
ରାଜକିଶୋର, ୧୯୪୨ମସିହାରେ ଜଗତସିଂହପୁର ଜିଲ୍ଲାର ଆଳି ପିଙ୍ଗଳଠାରେ ଜନ୍ମଗ୍ରହଣ କରିଥିଲେ । ଜେଜେବାପା ଥିଲେ ଜଣେ ଜ୍ୟୋତିର୍ବିଦ । ତାଙ୍କଠାରୁ ଉତ୍ତରାଧିକାରୀ ସୁତ୍ରରେ ଏହି ବିଦ୍ୟା ରାଜକିଶୋରଙ୍କ ପାଖକୁ ଆସିଥିଲା । ପିତା ଥିଲେ କବିରାଜ ଗୌରସୁନ୍ଦର ମିଶ୍ର ଓ ମାତାଙ୍କ ନାମ ଅନ୍ନପୂର୍ଣ୍ଣା ଦେବୀ ଥିଲା । ସେ ରେଣୁକା ଆଚାର୍ଯ୍ୟଙ୍କୁ ବିବାହ କରିଛନ୍ତି ଓ ତାଙ୍କର ୨ଟି ଝିଅ ଓ ଗୋଟିଏ ପୁଅ ଅଛନ୍ତି ।
